Theuns Jordaan vat Afrikaans is Groot hof toe | Maroela Media
Kaartjiehouers is warm onder die kraag nadat die legendariese Afrikaanse sanger Theuns Jordaan Woensdag op sosiale media aangekondig het dat hy die organiseerders van Afrikaans is Groot voor die hof daag en waarskynlik nié by vanjaar se konsert sal optree nie.
Die sanger en die organiseerders van die konsert het hulle tot sosiale media gewend ná 'n herrie oor Jordaan se afwesigheid by die konsert losgebars het.
Die konsert het grootskaalse negatiewe terugvoer ontvang ná Jordaan se aankondiging op Facebook, met verskeie aanhangers van die sanger wat dreig om Afrikaans is Groot vanjaar te boikot.
Jordaan het in sy inskrywing gesê dat hy nie aanhangers onder 'n wanindruk wil bring nie, en dat hy "alle middele tot sy beskikking" aanwend om te verseker dat hy steeds by die konsert sal wees.
"Kaartjiehouers van Afrikaans is Groot is onlangs ingelig dat ek nie meer by vanjaar se show gaan optree nie weens 'onvoorsiene omstandighede'. Ek wil dit net duidelik stel dat hierdie besluit glad nie deur my geneem is nie en ook glad nie my wens is nie. Ek wil, soos van die begin af, baie graag volgende maand optree by AIG," het hy geskryf.
Organiseerders van die konsert het in 'n persverklaring gesê Theuns daag hulle voor die hof weens "kwessies waaroor hy verskil".
"Jordaan het verkies om kwessies waaroor hy verskil na die hooggeregshof vir beslissing te verwys. Afrikaans is Groot het steeds die hoogste agting en respek vir Jordaan as kunstenaar en die deur staan vir hom oop om, soos herhaaldelik versoek, direk met Afrikaans is Groot oor enige kwessie in gesprek te tree," het hulle aangevoer.
Fynere besonderhede oor die hofgeding kan egter nie bekendgemaak word nie omdat die hofsaak nog sub judice is.
"Afrikaans is Groot sal beslis die hof se uitspraak respekteer en hoop van harte dat dit so gou moontlik opgeklaar word. Almal word versoek om met enige gevolgtrekkings te wag totdat die hof uitsluitsel gegee het."
Jordaan, wie se inskrywing al meer as 3 000 keer ge-"like" is, het verder ook gesê hy hoop om steeds die konsert mee te maak ten spyte van dié hofgeding.
Ek dink die konsert sal great wees sonder hom. Een swaeltjie maak nie die somer nie.
Ag Theuns. Waarom begin jy nie eerder Eng sing nie. Want as jy in die nuus is, is jy altyd besig om met iemand te baklei.